Der var hverken opbakning til Margrethe Vestager (R) eller hendes to modkandidater til posten som formand for Europa-Kommissionen, tyske Manfred Weber og hollandske Frans Timmermans, da EU’s stats- og regeringschefer i går mødtes til topmøde i Bruxelles.

Derfor har de 28 europæiske ledere valgt at udskyde beslutningen om, hvem der skal have EU’s topposter til søndag i næste uge.

Nu skal Donald Tusk, der er formand for Det Europæiske Råd, bruge de næste ti dage på at komme med forslag til nye kandidater, der vil kunne samle opbakning blandt både stats- og regeringscheferne og europaparlamentarikerne.

- Vi har brug for at vurdere hele landskabet, lød det fra Donald Tusk, der har til opgave at finde opbakning til en ny kandidat, efter topmødet.

Donald Tusk skal altså i gang med en ny runde af konsultationer. Og han starter med et blankt stykke papir, forklarer DR’s EU-korrespondent, Ole Ryborg.

- Han vil forsøge at komme med nye navne til alle de fem topposter, der er i spil.